b'\n_START_ARTICLE_\nF\xc4\x83r\xc4\x83u, Alba\n_START_SECTION_\nDate geografice\n_START_PARAGRAPH_\nF\xc4\x83r\xc4\x83ul este situat la 46\xc2\xb020\' latitudine nord si 24\xc2\xb000\' longitudine est, \xc3\xaen partea de nord-est a jude\xc8\x9bului Alba. Se \xc3\xaenvecineaz\xc4\x83 cu comunele No\xc8\x99lac, Hop\xc3\xa2rta, \xc8\x98ona \xc8\x99i Jidvei. _NEWLINE_Peisajul natural este dominat de un relief colinar, deluros, \xc3\xaentrerupt de crestele care au favorizat dezvoltarea unor abrupturi.\n_START_SECTION_\nIstoric\n_START_PARAGRAPH_\nDin datele scrise se atest\xc4\x83 c\xc4\x83 localitatea F\xc4\x83r\xc4\x83u exist\xc4\x83 din anul 1299 sub denumirea de "Forr\xc3\xb3" (trad. "fierbinte"). \xc3\x8en perioada 1400-1784 \xc8\x9b\xc4\x83ranii din satul F\xc4\x83r\xc4\x83u au fost iobagi pe mo\xc8\x99iile feudale._NEWLINE_\xc3\x8en anul 1733, la conscrip\xc8\x9bia episcopului Inocen\xc8\x9biu Micu-Klein, au fost \xc3\xaenregistrate 315 persoane, (parohia fiind \xc3\xaen totalitate greco-catolic\xc4\x83)precum \xc8\x99i existen\xc8\x9ba unei biserici \xc8\x99i a unei case parohiale, comunitatea fiind p\xc4\x83storit\xc4\x83 de doi preo\xc8\x9bi greco-catolici: preotul Ioan \xc8\x99i preotul Nicolae. _NEWLINE_\xc3\x8en anul 1814 a fost construit\xc4\x83 biserica greco-catolic\xc4\x83 din lemn cu hramul Sf\xc3\xa2ntul Nicolae, casa parohial\xc4\x83  fiind reconstruit\xc4\x83 din lemn \xc3\xaen anul 1832 \xc3\xaen timpul p\xc4\x83storirii preotului greco-catolic Onu \xc8\x99i mai apoi din piatr\xc4\x83 \xc8\x99i c\xc4\x83r\xc4\x83mid\xc4\x83 \xc3\xaen anul 1901 \xc3\xaen timpul p\xc4\x83storirii preotului Teodor Sasu._NEWLINE_La evenimentele din anul 1848, \xc8\x9b\xc4\x83ranii din satul F\xc4\x83r\xc4\x83u au luptat \xc3\xaen oastea lui Avram Iancu. \xc3\x8en cursul evenimentelor, o parte dintre ei au fost omor\xc3\xa2\xc8\x9bi prin sp\xc3\xa2nzur\xc4\x83toare \xc3\xaen furci, pe un deal care de atunci poart\xc4\x83 numele de "Coasta Furcilor". Prin aceast\xc4\x83 pedeaps\xc4\x83 revolu\xc8\x9bionarii maghiari au dorit sa dea o lovitur\xc4\x83 contrarevolu\xc8\x9bionarilor din regiune. Dealul este unul dintre cele mai \xc3\xaenalte din zon\xc4\x83, iar furcile cu sp\xc3\xa2nzura\xc8\x9bii puteau fi v\xc4\x83zute de la mare distan\xc8\x9b\xc4\x83._NEWLINE_Pe Harta Iosefin\xc4\x83 a Transilvaniei din 1769-1773 (Sectio 140) localitatea apare sub numele de \xe2\x80\x9eForr\xc3\xb3\xe2\x80\x9d.\n_START_SECTION_\nDemografie\n_START_PARAGRAPH_\nLa recens\xc4\x83m\xc3\xa2ntul din 1930 au fost \xc3\xaenregistra\xc8\x9bi 1.239 locuitori, dintre care 1.190 rom\xc3\xa2ni, 39 maghiari \xc8\x99i 9 \xc8\x9bigani. Sub aspect confesional popula\xc8\x9bia era alc\xc4\x83tuit\xc4\x83 din 763 ortodoc\xc8\x99i, 438 greco-catolici, 28 reforma\xc8\x9bi \xc8\x99.a. Localitatea F\xc4\x83r\xc4\x83u a fost singura localitate mai \xc3\xaensemnat\xc4\x83 din plasa Ocna Mure\xc8\x99 cu majoritate ortodox\xc4\x83 relativ\xc4\x83.\n_START_SECTION_\nScurt istoric al parohiei greco-catolice F\xc4\x83r\xc4\x83u\n_START_PARAGRAPH_\n\xc3\x8en timpul p\xc4\x83storirii mitropolitului Ioan Vancea, \xc3\xaen anul 1879, parohia a beneficiat de sprijinul material al acestuia prin dona\xc8\x9bia de 200 de coroane. \xc3\x8en anii 1925-1926, \xc3\xaen timpul p\xc4\x83storirii mitropolitului Vasile Suciu, a fost construit\xc4\x83 actuala biserica din lemn pe funda\xc8\x9bie de piatr\xc4\x83. Dup\xc4\x83 anul 1948, c\xc3\xa2nd Biserica Rom\xc3\xa2n\xc4\x83 Unit\xc4\x83 a fost scoas\xc4\x83 \xc3\xaen afara legii, Biserica Sf\xc3\xa2ntul Nicolae din F\xc4\x83r\xc4\x83u a fost folosit\xc4\x83 \xc8\x99i administrat\xc4\x83 de parohia ortodox\xc4\x83. Dup\xc4\x83 anul 1990 biserica a fost m\xc4\x83rit\xc4\x83, i s-au ad\xc4\x83ugat alte 2 turnuri, a fost pictat\xc4\x83 \xc3\xaen stil bizantin \xc8\x99i a fost restaurat iconostasul. \xc3\x8en 8 aprilie 2006, dup\xc4\x83 un proces intentat Parohiei Ortodoxe F\xc4\x83r\xc4\x83u, l\xc4\x83ca\xc8\x99ul de cult a fost retrocedat comunit\xc4\x83\xc8\x9bii greco-catolice, aici av\xc3\xa2nd loc la 30 iulie prima hirotonire \xc8\x99i instalare a unui preot greco-catolic dup\xc4\x83 aproape 60 de ani prin vizita arhiepiscopului \xc8\x99i mitropolitului Lucian Mure\xc8\x99an.\n_START_SECTION_\nEconomie\n_START_PARAGRAPH_\nMajoritatea locuitorilor comunei F\xc4\x83r\xc4\x83u se ocup\xc4\x83 cu agricultura \xc8\x99i cre\xc8\x99terea animalelor._NEWLINE_In perioada comunist\xc4\x83 \xc8\x99i \xc3\xaenc\xc4\x83 vreo c\xc3\xa2\xc8\x9biva ani dup\xc4\x83 \'89, mul\xc8\x9bi oameni din satul F\xc4\x83r\xc4\x83u f\xc4\x83ceau zilnic naveta la Ocna Mure\xc8\x99 (ora\xc8\x99 aflat la 15 km distan\xc8\x9b\xc4\x83), fiind angaja\xc8\x9bi \xc3\xaen industrie (Uzina de Produse Sodice Ocna Mure\xc8\x99, Salina Ocna Mure\xc8\x99, Fabrica de Fermentare a Tutunului Ocna Mure\xc8\x99 etc.).\n_START_SECTION_\nObiectiv memorial\n_START_PARAGRAPH_\nMonumentul Eroilor Rom\xc3\xa2ni din Primul R\xc4\x83zboi Mondial. Crucea memorial\xc4\x83 este amplasat\xc4\x83 \xc3\xaen centrul localit\xc4\x83\xc8\x9bii \xc8\x99i a fost dezvelit\xc4\x83 \xc3\xaen anul 1920, pentru cinstirea memoriei Eroilor Rom\xc3\xa2ni c\xc4\x83zu\xc8\x9bi \xc3\xaen Primul R\xc4\x83zboi Mondial. Monumentul, cu o \xc3\xaen\xc4\x83l\xc8\x9bime de 2,5 m, este realizat din piatr\xc4\x83 cioplit\xc4\x83, iar \xc3\xaemprejmuirea este asigurat\xc4\x83 de un gard din fier forjat cu soclu de beton. Pe frontispiciu este un scurt \xc3\xaenscris: \xe2\x80\x9eEROILOR 1914-1919\xe2\x80\x9c. Pe cruce sunt fixate drapelele Rom\xc3\xa2niei \xc8\x99i Uniunii Europene._NEWLINE_"Monumentul Eroilor din F\xc4\x83r\xc4\x83u c\xc4\x83zu\xc8\x9bi \xc3\xaen Al Doilea R\xc4\x83zboi Mondial" este construit din piatr\xc4\x83, av\xc3\xa2nd form\xc4\x83 de obelisc ce are \xc3\xaen v\xc3\xa2rf o cruce, funda\xc8\x9bia fiind din piatr\xc4\x83 ornamental\xc4\x83 poligonal\xc4\x83. \xc3\x8entregul ansamblu are \xc3\xaen\xc4\x83l\xc8\x9bimea de 4 metri, fiind amplasat \xc3\xaen centrul satului, \xc3\xaen apropiere de \xc8\x98coala Gimnazial\xc4\x83 \xc8\x99i de C\xc4\x83minul Cultural. La baza obeliscului este fixat\xc4\x83 o plac\xc4\x83 comemorativ\xc4\x83 din marmur\xc4\x83 neagr\xc4\x83, cu \xc3\xaenscrisul: GLORIE EROILOR C\xc4\x82ZU\xc8\x9aI LA DATORIE PENTRU PATRIE \xc8\x98I NEAM. Pe soclul obeliscului este fixat\xc4\x83 o alt\xc4\x83 plac\xc4\x83, tot din marmur\xc4\x83 neagr\xc4\x83, pe care sunt \xc3\xaenscrise numele a 43 de eroi, c\xc4\x83zu\xc8\x9bi \xc3\xaen Al Doilea R\xc4\x83zboi Mondial. Obeliscul este \xc3\xaencadrat de drapelul Rom\xc3\xa2niei \xc8\x99i de cel al Uniunii Europene.'